SKRIFTLIG FORESPØRGSEL P-0786/01

af Jonas Sjöstedt (GUE/NGL) til Kommissionen

(7. marts 2001)

Om: Forskningsprojekt relateret til Landbrugsfonden

Landbrug er vigtigt for landdistrikternes overlevelse i Nordsverige, både når det gælder bevarelse af beskæftigelse, samfundsmiljø og landskaber. I det nordlige Skandinavien drives verdens nordligste landbrug med unikke klimatiske betingelser, hvilket gør behovet for en regionalt tilpasset FoU stort. En sådan FoU må afpasses efter at udnytte de muligheder, klimaet giver, samtidig med at ulemperne mindskes mest muligt. Den må også tilstræbe at udnytte de lokale ressourcer i den nuværende produktion for at gøre denne mere bæredygtig, men også udvikle alternativer til den nuværende produktionsform, både for levnedsmidler og ikke-levnedsmidler. Dette udgør et vigtigt instrument i regionalpolitikken.

Et samlet FoU-projekt for at opnå dette er blevet udarbejdet for hele mål 1-området i Nordsverige. Projektet omfatter anvendt forskning, men også en strategi for formidling af resultaterne til målgrupperne. Tre ud af fire adspurgte amtsråd har givet tilsagn om at være med til at finansiere projektet, mens den fjerde afventer en beslutning i mål 1. Det samlede landbrugserhverv har besluttet at finansiere 20 % af udgifterne. Forvaltningsmyndighederne for mål 1 har sat spørgsmålstegn ved, om det er tilladt i henhold til Landbrugsfondens eller Regionalfondens regler at støtte et projekt med den foreslåede form med henvisning til, at der ikke via Landbrugsfonden kan ydes støtte til forskning. Deler Kommissionen den opfattelse, som forvaltningsmyndighederne for mål 1 har givet udtryk for?

Svar afgivet på Kommissionens vegne af Franz Fischler

(4. maj 2001)

Rådets forordning (EF) nr. 1260/1999 af 21. juni 1999(1) indeholder de generelle bestemmelser for gennemførelsen af strukturfondsprogrammerne, som f.eks. de to mål 1-programmer i Sverige. Fire fonde er impliceret i mål 1-programmerne i Sverige, nemlig Den Europæiske Udviklings- og Garantifond for Landbruget (EUGFL), Den Europæiske Fond for Regionaludvikling (EFRU), Den Europæiske Socialfond (ESF) og det finansielle instrument til udvikling af fiskeriet (FIUF). Når det drejer sig om EUGFL, er det Rådets forordning (EF) nr. 1257/1999 af 17. maj 1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) og om ændring og ophævelse af visse forordninger(2), som anvendes i forbindelse med støtte til landdistrikterne. I henhold til artikel 37, stk. 3, andet afsnit, omfattes støtte til forskningsprojekter ikke af forordningen. Det understreges yderligere (i artikel 37, stk. 2), at der er behov for at sikre sammenhængen mellem disse foranstaltninger og andre fællesskabspolitikker. Derfor skal der ikke søges om støtte til forskningsprojekter inden for landbruget som defineret i Rådets forordning (EF) nr. 1257/1999, artikel 37, stk. 3, via EUGFL, Udviklingssektionen, men derimod via Fællesskabets politik for forskning og teknologisk udvikling.

Forskning i beskæftigelse og socialt miljø samt landskabsforskning i landdistrikterne behandles i afsnittet om nye redskaber og modeller med henblik på en integreret og bæredygtig udvikling af landdistrikterne under nøgleaktion 5 Bæredygtigt Landbrug, Fiskeri og Skovbrug i programmet for livskvalitet i det femte rammeprogram (1998-2002).

(1) EFT L 161 af 26.6.1999.

(2) EFT L 160 af 26.6.1999.